ג'והר צארנייב, הסטודנט בן ה-19 המואשם כי יחד עם אחיו טמרלאן הניחו שני מטעני חבלה ליד קו הסיום של מרתון בוסטון לפני שבוע, סיפר לרשויות כי הוא אחיו פעלו לבדם. לדבריו, אחיו הגדול היה "הכוח המניע" מאחורי פעולותיהם.
צארנייב מתאושש מהפציעות בעת המרדף אחריו ביום שישי. הוא נמצא בהכרה והוא צלול, ואף משיב לחלק מתשובות החוקרים בכתב. הוא אינו מסוגל לדבר לאחר שנפגע בגרונו מקליע, להערכת השוטרים לאחר שניסה להתאבד.
לפי רשת סי-אן-אן וסוכנות הידיעות אי-פי, צארנייב אמר לרשויות ששני האחים הונעו מפרשנות ג'יהדיסטית קיצונית של האיסלאם. אולם לדבריו הם תכננו את ההתקפה והתאמנו לה לבדם, על סמך סרטונים שמצאו ברשת. החוקרים מנסים עתה לאשר, על סמך שיחות הטלפון ופעילות האחים ברשת, את הטענות.
בתום חקירה ראשונית של החשוד המאושפז אמרו הלילה גורמים אמריקאים רשמיים, ששני האחים פעלו ממניעים דתיים, אולם לא נראה שהיו להם קשרים עם ארגוני טרור איסלאמיים. עם זאת, הם אמרו שהחוקרים עדיין בודקים את שיחות הטלפון ופעולות האינטרנט של האח, כדי לקבוע האם שיתף פעולה עם גורמים נוספים.
התובע הכללי, אריק הולדר, אמר במסיבת עיתונאים כי צארנייב נתפס כשהוא סובל מפצעי ירי בראשו, צווארו, ברגלו ובאחת מידיו. מכתב האישום עולה כי בדירתו נמצאה כמות גדולה של זיקוקין וכובע לבן, דומה לזה שבו נראה במצלמות האבטחה אחרי הפיגוע. בזירה שבה התנהל קרב היריות בין האחים צארנייב לבין שוטרי בוסטון ברובע ווטרטאון נמצא סיר לחץ דומה לאלה שהתפוצצו במרתון וגרמו למותם של שלושה בני אדם ולפציעתם של יותר מ-180.
בתוך כך, גוברת הביקורת בארה"ב על התנהלות האף-בי-איי ביחס לחשדות שעלו כלפי אחיו של ג'והר, טמרלאן צארנייב, שנהרג בחילופי אש עם שוטרים ביום שישי. הסנאטור הבכיר לינדזי גרהאם אמר לעיתון "בוסטון גלוב" כי הסיבה שבגינה נמנעה הבולשת מלעקוב אחר מסעו של טמרלאן לדגסטאן אשתקד, נבעה מ"טעות פקידותית". "הוא טס לרוסיה אך ככל הנראה כשעלה למטוס שגו באיות שמו. לכן במאגרי המידע של האף-בי-אי לא צוין שהוא טס לרוסיה", אמר גרהאם. בסרטון - משפחתם של טמרלאן וג'והר צארנייב בדגסטאן מגיבה להאשמות.